text: Tysk lastbilprop skaber kø på Motorvej E45
  03 oktober 2019 kl. 15.30
  De syd- og sønderjyske rastepladser er torsdag fyldt op med lastbiler. Årsagen er fejringen af den tyske genforening. Det betyder, at der er forbud mod lastbiltrafik i Tyskland frem til klokken 22.00.
  Skal du rejse sydpå, er der resten af torsdag risiko for længere rejsetid på Motorvej E45.
  Syd- og Sønderjyllands Politi melder om helt fyldte rastepladser langs motorvejen.
  Det betyder, at nogle af lastbilerne i stedet vælger at parkere i nødsporet på motorvejen.
  Politiet opfordrer derfor bilister til at være forsigtige, når de passerer rastepladserne.
  Genforeningsdagen er en tysk helligdag, og på tyske helligdage er lastbilkørsel forbudt.
  Dagen markerer, at det tidligere Vesttyskland og det tidligere DDR igen blev samlet den 3. oktober 1990.
  